Ökumaðurinn sem reyndi að flýja undan lögreglu var ökuréttindalaus . Vísir / vilhelm Mikið var um umferðarlagabrot á höfuðborgarsvæðinu í nótt og er það sem helst ber á í dagbók lögreglu . Hátt á annan tug ökumenn voru grunaðir um akstur undir áhrifum áfengis eða fíkniefna og þó nokkrir voru teknir af lögreglu réttindalausir . Þá hafði einn ökumaðurinn reynt að flýja lögreglu þegar hún tendraði blá neyðarljós og ók ökumaður inn í götu af Snorrabraut á móti einstefnu . Maður var handtekinn rétt fyrir klukkan eitt í nótt á við veitingahús í hverfi 103 og var hann vistaður í fangageymslu lögreglu vegna ástands . Þá kom í ljós að maðurinn hafði með sér rúma milljón króna í reiðufé . Kona varð fyrir líkamsárás rétt fyrir klukkan fimm í nótt á veitingastað í miðbænum . Maður sló konuna ítrekað í andlitið og var hann handtekinn og færður á lögreglustöð . Þá var annar maður handtekinn í Breiðholti vegna gruns um líkamsárás , eignaspjöll og vörslu fíkniefna . Lögregla hafði afskipti af manninum fyrir utan verslunarmiðstöð í Breiðholti vegna slagsmála hans og konu . Bifreið var ekið á ljósastaur í Mosfellsbæ og lenti bíllinn síðan út af . Engin slys urðu á fólki en bifreiðin er illa farin og óökufær . Þá voru maður og kona handtekin vegna gruns um ölvun við akstur . Þau fóru ekki að fyrirmælum lögreglu og eru grunuð um ofbeldi gegn opinberum starfsmanni . Þau voru vistuð í fangageymslu lögreglu fyrir rannsókn málsins .